SKRIFTLIG FORESPØRGSEL E-0981/02

af Stavros Xarchakos (PPE-DE) til Kommissionen

(12. april 2002)

Om: Lossepladser i Grækenland og ødelæggelse af arkæologiske steder

Ifølge offentliggørelser i græske aviser fungerer der en ukontrolleret losseplads på det arkæologiske sted ved Parikia på øen Paros i Kykladerne. Denne losseplads er beliggende ved Lakki, hvor de berømte antikke åbne marmorbrud (fra den arkaiske periode, dvs. omkring det sjette århundrede f.Kr.), hvor marmoret fra Paros blev udvundet, befinder sig. Dette sted er blevet erklæret for arkæologisk. Det er værd at bemærke, at øen Paros har stor betydning som turistmål, og at driften af den ovennævnte losseplads på det arkæologiske sted både er et overgreb i æstetisk henseende og en fornærmelse mod stedets lange historie. Det understreges, at projektet med udforskningen af gangene i marmorbruddet er omfattet af de forslag, som inspektoratet for forhistoriske klassiske arkæologiske fund har udarbejdet med henblik på optagelse under den tredje fællesskabsstøtteramme. Det fremgår heraf, at der er tale om væsentlige fund.

Hvad er Kommissionens holdning til driften af en losseplads på et arkæologisk sted? I hvor stor udstrækning er Kommissionen af de græske myndigheder blevet underrettet om lukningen af de lossepladser, der forurener jordbunden, luften og grundvandet i de fleste områder i Grækenland? Er der sket fremskridt med hensyn til oprettelsen af affaldsdeponeringssteder i henhold til sundhedsforskrifterne i alle områder af Grækenland? Hvis ikke, hvem er så ansvarlig for den eventuelle forsinkelse?

Svar afgivet på Kommissionens vegne af Margot Wallström

(23. maj 2002)

Bortskaffelse af affald er reguleret af Rådets direktiv 75/442/EØF af 15. juli 1975 om affald(1) som ændret ved Rådets direktiv 91/156/EØF af 18. marts 1991(2).

I henhold til artikel 4 i dette direktiv skal affaldet bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet, navnlig må der ikke:

- skabes risiko for hverken vand, luft eller jord, eller for fauna og flora

- forårsages gener ved støj eller lugt

- påføres landskaber eller områder af særlig interesse skade.

Desuden træffer medlemsstaterne de fornødne foranstaltninger til at forbyde henkastning, dumpning og ukontrolleret bortskaffelse af affald.

Tillige skal ethvert anlæg eller enhver virksomhed, der varetager bortskaffelse af affald, indhente tilladelse hertil fra den kompetente myndighed.

Kommissionen har indledt overtrædelsesprocedurer efter klager over lossepladser, som ikke er i overensstemmelse med fællesskabslovgivningen. Derudover vil Kommissionen, for så vidt angår illegale lossepladser i Grækenland, træffe alle de nødvendige forholdsregler for at sikre, at bestemmelserne i Rådets direktiv 75/442/EØF som ændret finder korrekt anvendelse.

Det nye rådsdirektiv 1999/31/EF af 26. april 1999 om deponering af affald(3), som trådte i kraft den 16. juli 2001, specificerer minimumskravene for udformning, drift, nedlukning samt efterbehandling af lossepladser og bidrager til at forbedre forvaltningen af nye lossepladser i Fællesskabet. Kommissionen har allerede indledt en overtrædelsesprocedure imod Grækenland som følge af, at dette land ikke har givet meddelelse om gennemførelsesbestemmelser til direktivet.

Kommissionen opfordrer det ærede medlem til at indgive mere detaljerede oplysninger om denne losseplads i Paros. Disse informationer vil blive analyseret med henblik på at vurdere, om Grækenland har tilsidesat sine forpligtelser i henhold til Fællesskabets miljølovgivning i det foreliggende tilfælde.

(1) EFT L 194 af 25.7.1975.

(2) EFT L 78 af 26.3.1991.

(3) EFT L 182 af 16.7.1999.